DJNovice - junij 2020

**NOVO - ZAKON O INTERVENTNIH UKREPIH ZA OMILITEV IN ODPRAVO POSLEDIC EPIDEMIJE COVID-19 (ZIUOOPE)**

Obveščamo vas, da je Državni zbor Republike Slovenije sprejel Zakon o interventnih ukrepih za omilitev in odpravo posledic epidemije COVID-19 (Uradni list št. 80/2020, v nadaljevanju: ZIUOOPE). ZIUOOPE je začel veljati naslednji dan po objavi v Uradnem listu Republike Slovenije, začasni ukrepi iz tega zakona pa se uporabljajo od 1. 6. 2020.

Določba, ki je **neposredno povezana z javnim naročanjem**, je zajeta v **38. členu ZIUOOPE in** (začasno) ureja dva ukrepa:

* začasni dvig mejne vrednosti za uporabo zakona na splošnem področju pri naročilu male vrednosti za javno naročanje gradenj in
* možnost popravnega mehanizma pri neplačanih davkih in prispevkih ter neoddanih t.im. REK obrazcih iz drugega odstavka 75. člena ZJN-3 in a) točke drugega odstavka 67. a člena ZJN-3.

V prvem odstavku 38. člena ZIUOOPE je določeno, da lahko ne glede na določbe ZJN-3 **do 15. aprila 2021** naročnik uporabi postopek naročila male vrednosti (NMV), za katerega pri javnem naročilu blaga in storitev obvestil v zvezi z njim ni treba poslati v objavo Uradu za publikacije Evropske unije, in pri javnem naročilu gradnje, če je vrednost javnega naročila nižja od 1.000.000 eurov. Navedeno pomeni, da se lahko NMV za gradnje na splošnem področju začasno uporablja do 1 mio EUR (in ne zgolj do 500.000 EUR). V drugih primerih uporabe NMV ni sprememb.

Skupaj z ukrepom iz prvega odstavka 90. člena Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. [49/20](http://www.uradni-list.si/1/objava.jsp?sop=2020-01-0766) in [61/20](http://www.uradni-list.si/1/objava.jsp?sop=2020-01-0901), v nadaljevanju: ZIUZEOP) in prvega odstavka 38. člena ZIUOOPE so mejne vrednosti iz prvega odstavka 47. člena ZJN-3 na splošnem področju sledeče in se **postopek oddaje naročila male vrednosti** lahko izvede za javna naročila, katerih vrednost brez DDV je:

 -  enaka ali višja od **40.000** **EUR (\* velja do 15. novembra 2020)** in nižja od 139.000 EUR oz. od 214.000 EUR (odvisno od vrste naročnika) za javno naročilo blaga ali storitev in za projektni natečaj,

 -  pri javnem naročilu gradenj enaka ali višja od **80.000** **EUR** **(\* velja do 15. novembra 2020)** in nižja od **1.000.000** **EUR** **(\* velja do 15. aprila 2021).**

Nadalje je v drugem odstavku 38. člena ZIUOOPE določeno, da se ne glede na ZJN-3 **do 15. aprila 2021** popravni mehanizem dovoli tudi v primeru, če gospodarski subjekt ne izpolnjuje obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ v skladu s predpisi države, v kateri ima sedež, ali predpisi države naročnika, če vrednost teh neplačanih zapadlih obveznosti na dan oddaje ponudbe ali prijave ali preverjanja znaša 50 eurov ali več ali če na dan oddaje ponudbe ali prijave ali preverjanja ta subjekt ni imel predloženih vseh obračunov davčnih odtegljajev za dohodke iz delovnega razmerja za obdobje zadnjih petih let do dne oddaje ponudbe ali prijave. Naročnik v tem primeru določi primeren rok, v katerem mora gospodarski subjekt obveznosti izpolniti, ta rok pa ne sme biti daljši od 30 dni.

S to določbo se začasno dopušča popravni mehanizem tudi glede a) točke drugega odstavka 67. a člena in drugega odstavka 75. člena ZJN-3. Navedeno pomeni, da za kršitve iz navedenih dveh odstavkov ne velja več, da je avtomatično uresničen razvezni pogoj za razvezo pogodbe ali da je gospodarski subjekt avtomatično izločen iz postopka javnega naročanja, ampak mu je pred tem lahko dovoljen popravni mehanizem.

Več o tem tudi na spletni strani, kjer so že objavljena posodobljena [pogosta vprašanja in odgovori nanje](https://ejn.gov.si/faq.html).

**ŠE AKTUALNO – ZIUZEOP – veljavni ukrepi**

Ponovno vas seznanjamo, da nekateri ukrepi, sprejeti na podlagi ZIUZEOP, kljub preklicu epidemije, še vedno veljajo.

V prvem odstavku 90. člena ZIUZEOP je določeno, da so spremenjene mejne vrednosti na splošnem področju (ZJN-3 se ne uporablja, če je ocenjena vrednost brez davka na dodano vrednost je enaka ali višja od 40.000 eurov za javno naročilo blaga ali storitev ali projektni natečaj in 80.000 eurov za javno naročilo gradenj) veljavne **do 15. novembra 2020.** Prav tako določba drugega odstavka istega člena določa, da se četrti odstavek 66. člena ZJN-3 (občinam ni več podano splošno pooblastilo za izvajanje javnih naročil v imenu in za račun krajevnih oziroma lokalnih skupnosti) ne uporablja **do 15. aprila 2021**.

Ukrep, ki je posredno povezan s področjem javnega naročanja, je določen v 75. členu ZIUZEOP in vsebuje določbe glede nabave kmetijskih pridelkov in živil v javnih zavodih ter določa, da se ta ukrep izvaja **do konca leta 2020.**

Ukrepa glede plačilnega roka osmih dni (64. člen ZIUZEOP) in podaljšanja pogodbenih rokov za obdobje epidemije (91. člen ZIUZEOP), ki sta bila posredno povezana z javnim naročanjem, sta prenehala veljati z 31. majem 2020.

**NE SPREGLEJTE:**

Novejša sodba sodišča EU s področja javnega naročanja (vezana na pojem odplačen pogodbe):

* v zadevi C-796/18 z dne 28. maja 2020:

<http://curia.europa.eu/juris/document/document.jsf?text=&docid=226863&pageIndex=0&doclang=SL&mode=req&dir=&occ=first&part=1&cid=2242171>

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <http://www.djn.mju.gov.si/narocniki/svetovanje>